Suomi ei ole Naton jäsen, joten sen ei tarvitse auttaa Baltian maita sodassa. Suomi on EU:n jäsen, joten Baltian mailla on optio huutaa Suomea apuun. Presidentti Niinistö haluaa selkeyttä EU:n avunantolauseelle, mutta haluaako Suomi tehdä aikeensa selkeiksi?

Ulkopoliittinen instituutti julkaisi tiistaina raportin nimeltä ”Suomen huoltovarmuus ja Baltian alue”. Siinä tutkailtiin, missä määrin Baltian maiden yhteydet ovat tärkeitä Suomen yhteiskunnan toimivuuden kannalta.

Raportin julkaisutilaisuudessa eläkkeellä oleva pitkän linjan diplomaatti ja virkamies Pertti Torstila oli havaitsevinaan ristiriidan tutkijoiden johtopäätöksissä. Niissä kerrottiin, että Baltian reitti on Suomelle tärkeä, mutta se voidaan korvata muillakin reiteillä ja niinpä se ei ole Suomelle ”huoltovarmuuskriittinen”.